Rekordgetal SA’ners doen aansoek om tweede EU-paspoortArgieffoto (initiateimmigration.com) Suid-Afrika se onstuimige vooruitsigte dryf ŉ rekordgetal van die land se burgers om aansoek te doen om ŉ tweede Europese Unie-paspoort deur middel van ŉ belegging. Ciprus, Griekeland, Malta en Portugal het ŉ styging in aansoeke ontvang, het die immigrasiefirma Xpatweb Maandag gesê. Daar is sedert 2018 ŉ toename van 364% in belangstelling onder Suid-Afrikaners vir ŉ tweede paspoort, namate die behoefte aan ŉ sogenaamde “plan B” toeneem, het Marisa Jacobs, direkteur van Xpatweb, gesê. “Met die hangende belastingveranderings in Suid-Afrika wat vanaf 1 Maart 2020 afgedwing sal word, is die tweede paspoortskema van die EU ŉ aantreklike en aanloklike voorstel vir Suid-Afrikaners,” het sy gesê. Ingevolge die huidige belastingwetgewing, wat van toepassing is tot 28 Februarie 2020, is Suid-Afrikaanse belastingbetalers wat in die buiteland werk geregtig op ŉ belastingvrystelling van inkomste wat in die buiteland verdien word, mits hulle tydens enige 12 maande lange tydperk fisiek vir minstens 183 dae buite Suid-Afrika was, waarvan 60 dae aaneenlopend moet wees. Vanaf Maart volgende jaar sal die eerste R1 miljoen wat oorsee verdien word van belasting vrygestel word. “Met ŉ Europese paspoort is die vooruitsig om in enige land wat deel uitmaak van die Europese Unie te woon, baie aantreklik. Suid-Afrikaners kyk na hul toekoms en dié van hul kinders. Die idee om die geleentheid te hê om in enige land in die EU te studeer en te werk, bly aanloklik,” het Jacobs gesê. Om met gemak te kan reis, is volgens Jacobs nog ŉ rede aangesien ŉ Suid-Afrikaanse paspoort burgers toegang tot 102 lande gee, maar die wêreld se grootste ekonomieë, soos die VSA, die Verenigde Koninkryk, die Europa-Schengen-gebied en Kanada, uitsluit. ŉ Ciprus-paspoort laat visumvrye reis tot 169 lande toe, terwyl ŉ Griekse paspoort beteken jy kan na 183 lande sonder ŉ visum reis. EU-paspoorte, na gelang van die skema, kan bekom word deur beleggings vanaf €250 000. Dit kan tussen ses maande en sewe jaar duur om die paspoort te bekom sonder dat dit nodig is om in die land te bly. “ŉ Groot aantal Suid-Afrikaners kyk na die toekoms en is bereid om die belegging vir hulself asook hul kinders se toekoms te maak,” het Jacobs gesê.